กมธ.บุกธปท.หนุนรัฐบาลปูล้วงทุนสำรอง
กมธ.การเงินฯ ขย่ม ธปท. อย่าเก็บทุนสำรองระหว่างประเทศเหมือนปู่โสมเฝ้าทรัพย์
24 ส.ค. 2555

กมธ.การเงินฯ ขย่ม ธปท. อย่าเก็บทุนสำรองระหว่างประเทศเหมือนปู่โสมเฝ้าทรัพย์ 
นายไชยา พรหมา สส.หนองบัวลำภู พรรคเพื่อไทย เป็นประธานคณะกรรมาธิการ (กมธ.) การเงิน การคลัง การธนาคารและสถาบันการเงิน สภาผู้แทนราษฎร เปิดเผยหลังเข้าหารือกับนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เพื่อรับทราบข้อมูลทางเศรษฐกิจการเงิน ว่า ธปท.ประเมินว่าเศรษฐกิจไทยยังขยายตัวได้ดี แม้มีปัจจัยกระทบจากต่างประเทศ ที่อาจจะมีผลต่อการส่งออก และต้องติดตามดูเงินเฟ้อในช่วงครึ่งปีหลังด้วย 
นายไชยา กล่าวว่า เรื่องการนำเงินทุนสำรองระหว่างประเทศออกมาใช้เพื่อลงทุนโครงสร้างพื้นฐานเพื่อพัฒนากระตุ้นเศรษฐกิจนั้น ขอยืนยันว่าเรื่องนี้รัฐบาลมีเหตุผล เพราะมีความจำเป็นที่ควรดึงเม็ดเงินส่วนหนึ่งในทุนสำรองมาใช้กระตุ้นให้อัตราการเติบโตทางเศรษฐกิจในประเทศโต ต้องลงทุนโครงสร้างพื้นฐาน แม้ว่าทาง ธปท.ไม่เห็นด้วย และอธิบายว่าธนาคารกลางมีหน้าที่เก็บทุนสำรองเพื่อให้มีเพียงพอเมื่อมีคนต้องการใช้ เพื่อรักษาสมดุลเงินทุนเข้าออก ถ้าจะดึงมาลงทุนต้องระวัง และไม่มีแนวคิดที่จะลงทุนคลังน้ำมันหรืออะไร และ ธปท.ไม่ควรปล่อยกู้ให้รัฐบาล ก็เป็นเหตุผลของแต่ละฝ่าย 
“ธนาคารกลางก็มีหน้าที่ของธนาคารกลางที่ต้องยึดไว้ แต่รัฐบาลก็มีหน้าที่ของรัฐบาล ต้องกระตุ้นเศรษฐกิจ เพราะถ้าจะเก็บทุนสำรองไว้มากๆ โดยไม่ใช้ประโยชน์เป็นปู่โสมเฝ้าทรัพย์ก็คงไม่ใช่” นายไชยา กล่าว 
นายกรณ์ จาติกวณิช สส.พรรคประชาธิปัตย์ กล่าวว่า เรื่องการนำเงินทุนสำรองออกมาใช้ชัดเจนอยู่แล้วว่าตามกฎหมายทำไม่ได้